L-istati membri qablu dwar approċċ li jindirizza r-riskji sistemiċi li jirriżultaw minn ċerti infrastrutturi ewlenin tas-suq finanzjarju. Illum l-ambaxxaturi għall-UE approvaw il-pożizzjoni tal-Kunsill dwar qafas propost għall-kmamar tal-ikklerjar u l-awtoritajiet tagħhom biex iħejju għad-diffikultajiet finanzjarji, u jindirizzawhom. Huma stiednu lill-presidenza biex tibda negozjati mal-Parlament Ewropew kemm jista' jkun malajr. Ir-regoli proposti għandhom l-għan li jipprovdu lill-awtoritajiet nazzjonali għodod adegwati biex jiġġestixxu l-kriżijiet u jittrattaw sitwazzjonijiet li jinvolvu fallimenti ta' kontropartijiet ċentrali (CCPs). Huma bbażati fuq l-istess prinċipji bħall-qafas ta' rkupru u riżoluzzjoni li japplika għall-banek. L-objettivi ewlenin tar-riforma huma li jiġu ppreservati l-funzjonijiet kritiċi tal-kmamar tal-ikklerjar, li tinżamm l-istabbiltà finanzjarja, u li l-kontribwenti ma jitħallewx iġarrbu l-ispejjeż assoċjati mar-ristrutturar u r-riżoluzzjoni ta' kmamar tal-ikklerjar li jfallu. Il-kmamar tal-ikklerjar huma parti essenzjali tal-arkitettura tas-swieq finanzjarji. Huma mfassla biex jagħmlu s-sistema finanzjarja aktar sikura, iżda jistgħu jfallu wkoll. L-istabbiliment ta' regoli għall-UE kollha għall-irkupru u r-riżoluzzjoni tagħhom ser jgħin biex jiġu indirizzati r-riskji ta' interkonnettività u kontaġju, filwaqt li jinkoraġġixxi imġiba inqas riskjuża mill-kmamar tal-ikklerjar u parteċipanti oħra fis-suq. Mika Lintilä, ministru għall-finanzi tal-Finlandja Is-CCPs jiffaċilitaw tranżazzjonijiet ta' titoli u derivattivi billi jiċċentralizzaw u jistandardizzaw il-passi kollha li jwasslu għall-ħlas. Huma jaqdu rwol kruċjali biex jiżguraw l-istabbiltà tas-swieq finanzjarji peress li jassumu r-riskju tal-kontroparti billi jidħlu bejn il-bejjiegħ u x-xerrej u jipprovdu garanziji li t-tranżazzjoni tista' titlesta. Is-CCPs jipproċessaw volumi importanti u li dejjem jiżdiedu ta' negozjar ta' derivattivi kuljum. Sal-lum, 16-il CCP huma stabbiliti u awtorizzati fl-UE. Huma jikklerjaw proporzjon sinifikanti tas-EUR 640 triljun ta' derivattivi OTC li bħalissa huma miżmuma globalment. Il-qafas propost jieħu kont tan-natura globali u sistemika tas-CCPs. Huwa jipprevedi koordinazzjoni mill-qrib bejn l-awtoritajiet nazzjonali fil-qafas ta' " kulleġġi ta' riżoluzzjoni " sabiex jiġi żgurat li l-azzjonijiet ta' riżoluzzjoni jiġu applikati b'mod koerenti filwaqt li jittieħed kont tal-impatt fuq il-partijiet ikkonċernati affettwati u l-istabbiltà finanzjarja. Il-pożizzjoni tal-Kunsill tistabbilixxi approċċ fi tliet stadji: L-ewwel nett, il-qafas ser ikun ibbażat fuq il-prevenzjoni u t-tħejjija . Is-CCPs u l-awtoritajiet ta' riżoluzzjoni huma meħtieġa jfasslu pjanijiet ta' rkupru u riżoluzzjoni dwar kif għandhom jittrattaw kwalunkwe forma ta' diffikultà finanzjarja li taqbeż ir-riżorsi eżistenti ta' CCP. Jekk l-awtoritajiet ta' riżoluzzjoni jidentifikaw ostakli għar-riżolvibbiltà matul il-proċess tal-ippjanar, huma jistgħu jeħtieġu li CCP tieħu l-miżuri adatti. L-awtoritajiet superviżorji għandhom il-possibbiltà li jintervjenu fi stadju bikri , jiġifieri qabel ma l-problemi jsiru kritiċi u s-sitwazzjoni finanzjarja tiddeterjora b'mod irreparabbli. Pereżempju, jistgħu jeħtieġu li s-CCP twettaq azzjonijiet speċifiċi fil-pjan ta' rkupru tagħha jew tagħmel bidliet fl-istrateġija kummerċjali tagħha jew fl-istruttura legali jew operazzjonali tagħha. Fl-aħħar nett, fil-każ improbabbli ta' falliment ta' CCP, l-awtoritajiet nazzjonali jistgħu jużaw għodod ta' riżoluzzjoni . Dawn jinkludu l-użu ta' tniżżil fil-valur tal-istrumenti ta' sjieda, sejħa għal fondi lill-membri tal-ikklerjar, il-bejgħ tas-CCP jew partijiet tan-negozju tagħha jew il-ħolqien ta' CCP tranżitorja. Filwaqt li f'ċerti każijiet limitati, appoġġ pubbliku straordinarju jista' jiġi pprovdut bħala l-aħħar rimedju, l-għan tal-azzjonijiet ta' riżoluzzjoni huwa li jnaqqsu l-ammont massimu tal-ispiża ta' falliment ta' CCP li tiġġarrab mill-kontribwenti, filwaqt li jiġi żgurat li l-azzjonisti jġarrbu parti adatta mit-telfiet. Il-Kunsill jissuġġerixxi li l-qafas il-ġdid jibda japplika sentejn wara d-data tad-dħul fis-seħħ tar-regolament biex jippermetti żmien biex jiġu adottati l-miżuri ta' implimentazzjoni kollha u biex il-parteċipanti fis-suq jieħdu l-passi meħtieġa biex jikkonformaw mar-regoli l-ġodda. Il-passi li jmiss F'Marzu 2019, il-Parlament Ewropew stabbilixxa l-pożizzjoni tal-ewwel qari tiegħu dwar dan il-fajl. Għaldaqstant, in-negozjati ta' trilogu huma lesti biex jibdew kemm jista' jkun malajr. Test tal-mandat ta' negozjar dwar l-irkupru u r-riżoluzzjoni tas-CCP Din ir-riżorsa bħalissa hi disponibbli biss bil-lingwa jew il-lingwi li ġejjin: